Βρυξέλλες, 14.7.2004

COM(2004) 493 τελικό

2004/0165 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για το Ευρωπαϊκό Κοινωνικό Ταμείο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Νέες προκλήσεις για το μελλοντικό ΕΚΤ

Το Ευρωπαϊκό Κοινωνικό Ταμείο (ΕΚΤ) συμβάλλει στον στόχο επίτευξης οικονομικής και κοινωνικής συνοχής που προβλέπεται στο άρθρο 158 της συνθήκης ΕΚ, με την υποστήριξη πολιτικών και προτεραιοτήτων που αποβλέπουν στην επίτευξη προόδου προς την πλήρη απασχόληση, τη βελτίωση της ποιότητας και της παραγωγικότητας της εργασίας και την προώθηση της κοινωνικής ένταξης και συνοχής, με βάση τις κατευθυντήριες γραμμές και τις συστάσεις στα πλαίσια της ευρωπαϊκής στρατηγικής για την απασχόληση (ΕΣΑ).

Προκειμένου να πετύχει το στόχο αυτό, το ΕΚΤ πρέπει να αντιμετωπίσει τρεις μεγάλες προκλήσεις: τις σημαντικές ανισότητες στην απασχόληση, τις κοινωνικές ανισότητες και τις ελλείψεις σε ειδικότητες και εργατικό δυναμικό στη διευρυμένη Ένωση· τον αυξανόμενο ρυθμό οικονομικής και κοινωνικής αναδιάρθρωσης λόγω της παγκοσμιοποίησης και της ανάπτυξης της οικονομίας που στηρίζεται στη γνώση και τέλος τις δημογραφικές αλλαγές που έχουν ως αποτέλεσμα την μείωση και τη γήρανση του εργατικού δυναμικού.

Ενίσχυση των δεσμών μεταξύ του ΕΚΤ, της ευρωπαϊκής στρατηγικής για την απασχόληση και των συμφωνημένων στόχων της Ένωσης σε σχέση με την κοινωνική ένταξη καθώς και την εκπαίδευση και την κατάρτιση

Οι δεσμοί μεταξύ του κοινοτικού δημοσιονομικού μέσου και του πολιτικού πλαισίου της Ένωσης πρέπει να ενισχυθούν κατά την προσεχή περίοδο προγραμματισμού προκειμένου να συμβάλουν περισσότερο στην επίτευξη των στόχων όσον αφορά την απασχόληση στα πλαίσια της στρατηγικής της Λισσαβόνας. Προς το σκοπό αυτό, το ΕΚΤ θα πρέπει να στηρίξει τις πολιτικές των κρατών μελών που ευθυγραμμίζονται στενά με τις κατευθυντήριες γραμμές και τις συστάσεις που έγιναν στα πλαίσια της ευρωπαϊκής στρατηγικής για την απασχόληση και των συμφωνημένων στόχων της Ένωσης όσον αφορά την κοινωνική ένταξη, την εκπαίδευση και την κατάρτιση.

Το σχέδιο του κανονισμού για το ΕΚΤ για τη περίοδο 2007-2013 αποτελεί σαφές πλαίσιο για τις παρεμβάσεις του ΕΚΤ σε ολόκληρη την Ένωση. Στα πλαίσια των δύο στόχων «Σύγκληση» και «Περιφερειακή Ανταγωνιστικότητα και Απασχόληση» το ΕΚΤ θα διαθέσει ενισχύσεις με στόχο να εξασφαλιστεί η επίσπευση και η διαχείριση των οικονομικών και κοινωνικών αλλαγών. Οι παρεμβάσεις του θα εστιαστούν σε τέσσερις ζωτικούς τομείς δράσης που έχουν εγκριθεί από το Ευρωπαϊκό Συμβούλιο : αύξηση της προσαρμοστικότητας των εργαζόμενων και των επιχειρήσεων· βελτιωμένη πρόσβαση στην απασχόληση, πρόληψη της ανεργίας, παράταση της ενεργού ζωής και αύξηση της συμμετοχής στην αγορά εργασίας· τόνωση της κοινωνικής ένταξης με την προώθηση της ενσωμάτωσης στην εργασία ατόμων με μειονεκτήματα και την καταπολέμηση των διακρίσεων· και τέλος προώθηση της εταιρικής σχέσης για τη μεταρρύθμιση στους τομείς της απασχόλησης και της ένταξης.

Στις λιγότερο ευημερούσες περιφέρειες και κράτη μέλη τα Ταμεία θα επικεντρωθούν στην προώθηση των διαρθρωτικών προσαρμογών και στην αύξηση και τη δημιουργία θέσεων εργασίας. Προς το σκοπό αυτό, στα πλαίσια του στόχου «Σύγκληση», εκτός από τις προτεραιότητες που αναφέρθηκαν παραπάνω, το ΕΚΤ θα στηρίξει και δράσεις για την επέκταση και τη βελτίωση των επενδύσεων στο ανθρώπινο κεφάλαιο, ιδίως μέσω της βελτίωσης των συστημάτων εκπαίδευσης και επαγγελματικής κατάρτισης καθώς και δράσεις που στοχεύουν στην ανάπτυξη των θεσμικών δυνατοτήτων και της αποτελεσματικότητας των δημοσίων διοικήσεων σε εθνικό, περιφερειακό και τοπικό επίπεδο.

Επιπλέον, η πρόταση προβάλλει περισσότερο τη δέσμευση της Ένωσης για την κατάργηση των ανισοτήτων μεταξύ ανδρών και γυναικών: οι ειδικές δράσεις που απευθύνονται στις γυναίκες συνδυάζονται απόλυτα με την προσέγγιση ενσωμάτωσης της διάστασης των φύλων με στόχο την αύξηση της συμμετοχής και της προόδου των γυναικών στην απασχόληση.

Επίσης, θα ενσωματωθεί πλήρως στο πεδίο εφαρμογής του ΕΚΤ η προώθηση καινοτόμων δραστηριοτήτων και η διεθνική συνεργασία και θα ενταχθεί πλήρως στα πλαίσια των εθνικών και περιφερειακών επιχειρησιακών προγραμμάτων. Στα πλαίσια των δύο στόχων «Σύγκλιση» και «Περιφερειακή ανταγωνιστικότητα και απασχόληση» το ΕΚΤ θα δώσει προτεραιότητα στη χρηματοδότηση διεθνικής συνεργασίας, συμπεριλαμβανομένων και ανταλλαγών εμπειρίας και βέλτιστων πρακτικών σε όλη την Ένωση και κοινών δράσεων, που θα εξασφαλίζουν, όπου απαιτείται, τη λογική συνάφεια και την συμπληρωματικότητα με άλλα διεθνικά κοινοτικά προγράμματα.

Τέλος, η πρόταση αποδίδει ιδιαίτερη σημασία στην προώθηση της χρηστής διακυβέρνησης. Η συμμετοχή των κοινωνικών εταίρων έχει ιδιαίτερη σημασία για τον προγραμματισμό και την υλοποίηση των προτεραιοτήτων και των δράσεων του Ταμείου. Προς το σκοπό αυτό, στα πλαίσια του νέου στόχου «Σύγκλιση», θα ενισχυθεί η ενεργός συμμετοχή των κοινωνικών εταίρων σε δράσεις ενίσχυσης των δυνατοτήτων και η ανάληψη κοινών δραστηριοτήτων στους τομείς της πολιτικής στους οποίους παίζουν αποφασιστικό ρόλο.

2004/0165 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για το Ευρωπαϊκό Κοινωνικό Ταμείο

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 148,

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

τη γνώμη της Επιτροπής των Περιφερειών[3],

Αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης[4],

Εκτιμώντας τα εξής :

Ο κανονισμός (ΕΚ) αριθ. […] περί καθορισμού γενικών διατάξεων για τα Διαρθρωτικά Ταμεία και το Ταμείο Συνοχής[5] καθορίζει το πλαίσιο των δράσεων για τα Διαρθρωτικά Ταμεία και το Ταμείο Συνοχής και ιδιαίτερα τους στόχους, τις αρχές και τους κανόνες όσον αφορά τη συμμετοχή, τον προγραμματισμό, την αξιολόγηση και τη διαχείριση. Κατά συνέπεια απαιτείται να καθοριστεί ο ρόλος του Ευρωπαϊκού Κοινωνικού Ταμείου (που στη συνέχεια αναφέρεται ως «ΕΚΤ») σε σχέση με τους στόχους που περιγράφονται στο άρθρο 146 της συνθήκης και τις προσπάθειες των κρατών μελών και της Κοινότητας προς την ανάπτυξη συντονισμένης στρατηγικής για την απασχόληση, όπως προβλέπεται στο άρθρο 125 της συνθήκης. Για λόγους σαφήνειας θα πρέπει να αντικατασταθεί ο κανονισμός (ΕΚ) αριθ. 1784/1999 του Ευρωπαϊκού Κοινοβουλίου και του Συμβουλίου της 12ης Ιουλίου 1999 για το Ευρωπαϊκό Κοινωνικό Ταμείο[6] .

Θα πρέπει να καθοριστούν ειδικές διατάξεις σχετικά με τον τύπο των δραστηριοτήτων που είναι δυνατόν να χρηματοδοτηθούν από το ΕΚΤ στα πλαίσια των στόχων που καθορίζονται στον κανονισμό (ΕΚ) αριθ. […] [περί καθορισμού γενικών διατάξεων για τα Διαρθρωτικά Ταμεία και το Ταμείο Συνοχής].

Το ΕΚΤ θα πρέπει να στηρίζει τις πολιτικές των κρατών μελών που ευθυγραμμίζονται απόλυτα με τις κατευθυντήριες γραμμές και τις συστάσεις που γίνονται στα πλαίσια της ευρωπαϊκής στρατηγικής για την απασχόληση και τους συμφωνημένους στόχους της Κοινότητας σε σχέση με την κοινωνική ένταξη, την εκπαίδευση και κατάρτιση, προκειμένου να συμβάλει καλύτερα στην υλοποίηση των στόχων που έχουν συμφωνηθεί στα Ευρωπαϊκά Συμβούλια της Λισσαβόνας και του Γκέτεμποργκ.

Με στόχο να εξασφαλιστεί η επίσπευση και η διαχείριση της αλλαγής στα πλαίσια του στόχου «Περιφερειακή ανταγωνιστικότητα και απασχόληση», οι ενισχύσεις που χορηγεί το ΕΚΤ θα πρέπει να εστιάζονται ιδιαίτερα στην αύξηση της προσαρμοστικότητας των εργαζομένων και των επιχειρήσεων, στην ενίσχυση της πρόσβασης στην απασχόληση και τη συμμετοχή στην αγορά εργασίας, στην ενίσχυση της κοινωνικής ένταξης των ατόμων με μειονεκτήματα, στην καταπολέμηση των διακρίσεων και στην προώθηση των εταιρικών σχέσεων για μεταρρυθμίσεις.

Εκτός αυτών των προτεραιοτήτων, στις λιγότερο αναπτυγμένες περιφέρειες και κράτη μέλη, στα πλαίσια του στόχου «Σύγκλιση» και με στόχο την τόνωση της οικονομικής ανάπτυξης, των ευκαιριών απασχόλησης για γυναίκες και άνδρες και της ποιότητας και παραγωγικότητας στους χώρους εργασίας, είναι απαραίτητη η επέκταση και βελτίωση των επενδύσεων στο ανθρώπινο κεφάλαιο και η βελτίωση των θεσμικών, διοικητικών και δικαστικών ικανοτήτων, με στόχο την προετοιμασία και την υλοποίηση μεταρρυθμίσεων και την επιβολή του κεκτημένου.

Η προώθηση των καινοτόμων δραστηριοτήτων και της διεθνικής συνεργασίας αποτελεί θεμελιώδη διάσταση που θα πρέπει να ενσωματωθεί στο πεδίο δράσης του ΕΚΤ.

Απαιτείται να εξασφαλιστεί η εναρμόνιση της δράσης του ΕΚΤ με τις πολιτικές που προβλέπονται στα πλαίσια της ευρωπαϊκής στρατηγικής για την απασχόληση και να συγκεντρωθεί η στήριξη του ΕΚΤ στην υλοποίηση των κατευθυντηρίων γραμμών και συστάσεων για την απασχόληση.

Η αποτελεσματική και αποδοτική υλοποίηση των δράσεων που ενισχύονται από το ΕΚΤ στηρίζεται στη χρηστή διακυβέρνηση και την εταιρική σχέση μεταξύ όλων των σχετικών εδαφικών και κοινωνικοοικονομικών φορέων και ιδιαίτερα των κοινωνικών εταίρων και άλλων ενδιαφερόμενων φορέων συμπεριλαμβανομένων και αυτών που δρουν σε περιφερειακό και τοπικό επίπεδο.

Τα κράτη μέλη και η Επιτροπή πρέπει να εξασφαλίσουν ότι η υλοποίηση των προτεραιοτήτων που χρηματοδοτούνται από το ΕΚΤ στα πλαίσια των στόχων «Σύγκλιση» και «Περιφερειακή Ανταγωνιστικότητα και Απασχόληση» θα συμβάλουν στην προώθηση της ισότητας και της κατάργησης των ανισοτήτων μεταξύ των γυναικών και ανδρών· η ενσωμάτωση της διάστασης των φύλων θα πρέπει να συνδυαστεί με ειδικές δράσεις τόνωσης της βιώσιμης συμμετοχής και της προόδου των γυναικών στην απασχόληση.

Το ΕΚΤ θα πρέπει επίσης να στηρίζει τη χορήγηση τεχνικής βοήθειας με κύριο στόχο την ενθάρρυνση της αμοιβαίας μάθησης μέσω της γενικευμένης ανταλλαγής εμπειριών, τη μεταφορά καλών πρακτικών και την υπογράμμιση της συνεισφοράς του ΕΚΤ στην υλοποίηση των στόχων και των πολιτικών προτεραιοτήτων της Κοινότητας σε σχέση με την απασχόληση και την κοινωνική ένταξη.

Ο κανονισμός (ΕΚ) αριθ. […] [περί καθορισμού γενικών διατάξεων για τα Διαρθρωτικά Ταμεία και το Ταμείο Συνοχής] προβλέπει ότι η επιλεξιμότητα των δαπανών θα πρέπει να καθοριστεί σε εθνικό επίπεδο, με ορισμένες εξαιρέσεις, για τις οποίες απαιτείται να καθοριστούν ιδιαίτερες διατάξεις. Κατά συνέπεια θα πρέπει να καθοριστούν οι εξαιρέσεις που σχετίζονται με το ΕΚΤ,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Θέμα

Ο παρών κανονισμός καθορίζει τις εργασίες του Ευρωπαϊκού Κοινωνικού Ταμείου («ΕΚΤ») και το πεδίο εφαρμογής των ενισχύσεων που παρέχει όσον αφορά τους στόχους «Σύγκλιση» και «Περιφερειακή ανταγωνιστικότητα και απασχόληση» όπως καθορίζεται στο άρθρο 3 του κανονισμού (ΕΚ) αριθ. […] καθώς και τους τύπους της επιλέξιμης προς ενίσχυση δαπάνης.

Άρθρο 2

Αποστολή

1. Το ΕΚΤ ενισχύει την οικονομική και κοινωνική συνοχή υποστηρίζοντας τις πολιτικές των κρατών μελών που αποβλέπουν στην επίτευξη πλήρους απασχόλησης, στην βελτίωση της ποιότητας και της παραγωγικότητας στον χώρο εργασίας και στην προώθηση της κοινωνικής ένταξης και της μείωσης των περιφερειακών ανισοτήτων όσον αφορά την απασχόληση.

Ιδιαίτερα, το ΕΚΤ υποστηρίζει δράσεις που ευθυγραμμίζονται με τις κατευθυντήριες γραμμές και τις συστάσεις που υιοθετήθηκαν στα πλαίσια της ευρωπαϊκής στρατηγικής για την απασχόληση.

2. Στο πλαίσιο των εργασιών που αναφέρονται στην παράγραφο 1 το ΕΚΤ υποστηρίζει τις προτεραιότητες της Κοινότητας όσον αφορά την ανάγκη ενίσχυσης της κοινωνικής συνοχής, της ανταγωνιστικότητας και της προώθησης περιβαλλοντικά ορθής οικονομικής ανάπτυξης. Λαμβάνει ιδιαίτερα υπόψη τους στόχους της Κοινότητας στους τομείς της κοινωνικής ένταξης, της εκπαίδευσης και κατάρτισης και της ισότητας γυναικών και ανδρών.

Άρθρο 3

Πεδίο εφαρμογής των ενισχύσεων

1. Στα πλαίσια των στόχων «Σύγκλιση» και «Περιφερειακή ανταγωνιστικότητα και απασχόληση», το ΕΚΤ παρέχει ενισχύσεις για δράσεις στις ακόλουθες προτεραιότητες :

(α) Αύξηση της προσαρμοστικότητας των εργαζόμενων και των επιχειρήσεων, ιδιαίτερα μέσω των παρακάτω ενεργειών:

(i) Αύξησης των επενδύσεων σε ανθρώπινους πόρους εκ μέρους των επιχειρήσεων, ιδιαίτερα των ΜΜΕ, και των εργαζομένων, μέσω της ανάπτυξης και υλοποίησης συστημάτων και στρατηγικών δια βίου εκπαίδευσης που εξασφαλίζουν βελτιωμένη πρόσβαση στην εκπαίδευση για εργαζόμενους με περιορισμένη ειδίκευση και μεγάλης ηλικίας, διαφάνεια των προσόντων και των δεξιοτήτων, προώθηση της ειδίκευσης στους τομείς των τεχνολογιών των πληροφοριών, των επικοινωνιών και της διαχείρισης καθώς και προώθηση του επιχειρηματικού πνεύματος και της καινοτομίας.

(ii) Επίσπευση και θετική διαχείριση της οικονομικής αλλαγής, ιδίως μέσω της σύλληψης και διάδοσης καινοτόμων και παραγωγικότερων μορφών οργάνωσης της εργασίας, συμπεριλαμβανομένης της καλύτερης υγιεινής και ασφάλειας, προσδιορισμός των μελλοντικών απαιτήσεων όσον αφορά την απασχόληση και την ειδίκευση και ανάπτυξη ειδικών υπηρεσιών απασχόλησης, εκπαίδευσης και υποστήριξης για εργαζόμενους στα πλαίσια της αναδιάρθρωσης εταιριών και των διάφορων τομέων.

(β) Τόνωση της πρόσβασης στη απασχόληση αυτών που ζητούν εργασία και των μη εργαζόμενων, πρόληψη της ανεργίας, παράταση της ενεργού ζωής και αύξηση της συμμετοχής στην αγορά εργασίας γυναικών και μεταναστών, μέσω των ακόλουθων ενεργειών:

(i) Εκσυγχρονισμός και ενίσχυση των θεσμικών οργάνων της αγοράς εργασίας, ιδιαίτερα των υπηρεσιών απασχόλησης.

(ii) Εφαρμογή δραστικών και προληπτικών μέτρων που εξασφαλίζουν έγκαιρο εντοπισμό των αναγκών και ατομική υποστήριξη για την εξεύρεση εργασίας, την κινητικότητα, την αυτοαπασχόληση και τη δημιουργία επιχειρήσεων.

(iii) Ειδικά μέτρα για την διευκόλυνση της διαρκούς συμμετοχής και προόδου των γυναικών στην αγορά εργασίας, για τη μείωση των διακρίσεων με βάση το φύλο στην αγορά εργασίας, εξάλειψη των ουσιαστικών αιτίων για τις διαφορές στην αμοιβή με βάση το φύλο και εναρμόνιση εργασίας και ιδιωτικής ζωής μέσω της διευκόλυνσης της πρόσβασης σε εγκαταστάσεις φροντίδας παιδιών και εξαρτώμενων προσώπων.

(iv) Ειδικά μέτρα για την ενίσχυση της κοινωνικής ενσωμάτωσης των μεταναστών και αύξησης της συμμετοχής τους στην αγορά εργασίας, συμπεριλαμβανομένης της καθοδήγησης και της γλωσσικής εκπαίδευσης καθώς και της αναγνώρισης των ειδικεύσεων που αποκτήθηκαν στο εξωτερικό.

(γ) Ενίσχυση της κοινωνικής ένταξης ατόμων με μειονεκτήματα και καταπολέμηση των διακρίσεων, μέσω των ακόλουθων ενεργειών:

(i) Αναζήτηση τόπων για την ενσωμάτωση στην αγορά εργασίας ατόμων με μειονεκτήματα, ατόμων που αντιμετωπίζουν κοινωνικό αποκλεισμό, ατόμων που εγκατέλειψαν νωρίς το σχολείο, των μειονοτήτων και των ατόμων με αναπηρίες, μέσω μέτρων για την προώθηση των δυνατοτήτων απασχόλησης, συμπεριλαμβανομένου και του τομέα της κοινωνικής οικονομίας, συνοδευτικές δράσεις και σχετικές υπηρεσίες κοινωνικής στήριξης και φροντίδας.

(ii) Ποικιλία στο χώρο εργασίας και καταπολέμηση των διακρίσεων όσον αφορά την πρόσβαση στην αγορά εργασίας μέσω της ευαισθητοποίησης και της συμμετοχής των τοπικών κοινοτήτων και των επιχειρήσεων.

(δ) Κινητοποίηση για μεταρρυθμίσεις στους τομείς της απασχόλησης και της κοινωνικής ένταξης, ιδιαίτερα με την προώθηση της ανάπτυξης εταιρικών σχέσεων και της σύναψης συμφωνιών μέσω της δικτύωσης των σχετικών φορέων σε εθνικό, περιφερειακό ή τοπικό επίπεδο.

2. Στα πλαίσια του στόχου «Σύγκλιση» το ΕΚΤ στηρίζει επίσης δράσεις για τις ακόλουθες προτεραιότητες:

(α) Επέκταση και βελτίωση της επένδυσης σε ανθρώπινο κεφάλαιο, ιδίως μέσω των ακόλουθων ενεργειών:

(i) Μεταρρυθμίσεις των συστημάτων εκπαίδευσης και κατάρτισης με στόχο την αύξηση της δυνατότητάς τους να ανταποκριθούν στις ανάγκες της κοινωνίας που στηρίζεται στη γνώση, βελτίωση της αρχικής εκπαίδευσης και κατάρτισης με βάση τις ανάγκες της αγοράς εργασίας και συνεχής επικαιροποίηση των δεξιοτήτων του διδακτικού και του υπόλοιπου προσωπικού.

(ii) Αύξηση της συμμετοχής στη δια βίου εκπαίδευση και κατάρτιση με τη λήψη μέτρων για την επίτευξη σημαντικής μείωσης του αριθμού των μαθητών που εγκαταλείπουν το σχολείο σε μικρή ηλικία και αύξησης της πρόσβασης στην βασική επαγγελματική και στην τριτογενή εκπαίδευση.

(iii) Ανάπτυξη του ανθρώπινου δυναμικού για έρευνα και καινοτομία κυρίως μέσω των μεταπτυχιακών σπουδών και της εκπαίδευσης ερευνητών και συναφών δραστηριοτήτων δικτύωσης μεταξύ πανεπιστημίων, ερευνητικών κέντρων και επιχειρήσεων.

(β) Ενίσχυση των θεσμικών δυνατοτήτων και της αποτελεσματικότητας των δημοσίων διοικήσεων και των δημοσίων υπηρεσιών σε εθνικό, περιφερειακό και τοπικό επίπεδο για την εφαρμογή μεταρρυθμίσεων και την άσκηση χρηστής διαχείρισης όσον αφορά την οικονομία, την απασχόληση, την κοινωνία, το περιβάλλον και τη νομοθεσία μέσω των ακόλουθων ενεργειών:

(i) Καλός σχεδιασμός, παρακολούθηση και αξιολόγηση πολιτικών και προγραμμάτων μέσω μελετών, στατιστικών και εμπειρογνωμοσύνης, στήριξη του πολυκλαδικού συντονισμού και του διαλόγου μεταξύ των σχετικών δημόσιων και ιδιωτικών φορέων.

(ii) Ανάπτυξη ικανοτήτων για την υλοποίηση πολιτικών και προγραμμάτων, συμπεριλαμβανομένων και αυτών που αφορούν την εφαρμογή της νομοθεσίας, ιδίως μέσω της εκπαίδευσης του διευθυντικού και του υπόλοιπου στελεχιακού δυναμικού και της ειδικής ενίσχυσης ζωτικών υπηρεσιών, επιθεωρήσεων και κοινωνικοοικονομικών φορέων, συμπεριλαμβανομένων και των κοινωνικών εταίρων και των συναφών μη κυβερνητικών οργανώσεων.

3. Κατά την υλοποίηση των στόχων και των προτεραιοτήτων που αναφέρονται στις παραγράφους 1 και 2 το ΕΚΤ στηρίζει την προώθηση και ενσωμάτωση καινοτόμων δραστηριοτήτων καθώς και τη διεθνική και τη διαπεριφερειακή συνεργασία ιδίως μέσω της κοινής χρήσης πληροφοριών, εμπειριών, αποτελεσμάτων και καλών πρακτικών και μέσω της ανάπτυξης αλληλοσυμπληρούμενων προσεγγίσεων και συντονισμένων κοινών δράσεων.

4. Κατά την υλοποίηση της προτεραιότητας της κοινωνικής ένταξης που αναφέρεται στην παράγραφο 2 στοιχείο (γ) εδάφιο (i) η χρηματοδότηση δράσεων από το ΕΚΤ στα πλαίσια του πεδίου εφαρμογής του κανονισμού (ΕΚ) αριθ. […] [ΕΤΠΑ] είναι δυνατόν να ανέλθει κατ’ ανώτατο όριο στο 10% του σχετικού άξονα προτεραιότητας.

Άρθρο 4

Συνέπεια και συγκέντρωση

1. Τα κράτη μέλη και οι διαχειριστικές αρχές φροντίζουν ώστε οι δράσεις που ενισχύονται από το ΕΚΤ να είναι συνεπείς και να υποστηρίζουν την υλοποίηση της ευρωπαϊκής στρατηγικής για την απασχόληση. Ιδιαίτερα, φροντίζουν ώστε η δράση που καθορίζεται στο στρατηγικό πλαίσιο αναφοράς και στα επιχειρησιακά προγράμματα να προωθεί τους στόχους, τις προτεραιότητες και τα επιδιωκόμενα αποτελέσματα της στρατηγικής σε κάθε κράτος μέλος και επικεντρώνουν την ενίσχυση στην υλοποίηση των συστάσεων για την απασχόληση που γίνονται με βάση το άρθρο 128 παράγραφος 4 της συνθήκης καθώς και των συναφών στόχων της Κοινότητας στον τομέα της κοινωνικής ένταξης.

2. Στα πλαίσια των επιχειρησιακών προγραμμάτων οι πόροι διατίθενται για τις πιο σημαντικές ανάγκες και εστιάζονται σε εκείνους τους τομείς πολιτικής για τους οποίους η στήριξη του ΕΚΤ είναι δυνατόν να επιφέρει σημαντικό αποτέλεσμα για την επίτευξη των στόχων του προγράμματος. Για τη μεγιστοποίηση της αποτελεσματικότητας της ενίσχυσης του ΕΚΤ, τα επιχειρησιακά προγράμματα λαμβάνουν ιδιαίτερα υπόψη τις περιφέρειες και τις περιοχές που αντιμετωπίζουν τα σοβαρότερα προβλήματα, δηλαδή τις υποβαθμισμένες αστικές περιοχές καθώς και τις παρακμάζουσες αγροτικές περιοχές και τις περιοχές που εξαρτώνται από την αλιεία.

3. Τα σχετικά στοιχεία της ετήσιας έκθεσης των κρατών μελών που αναφέρονται στο άρθρο 19 του κανονισμού (ΕΚ) αριθ. […] [περί καθορισμού γενικών διατάξεων για τα Διαρθρωτικά Ταμεία και το Ταμείο Συνοχής] ενσωματώνονται αντίστοιχα στα σχετικά εθνικά σχέδια δράσης για την απασχόληση και για την κοινωνική ένταξη.

4. Οι ποσοτικοποιημένοι στόχοι και δείκτες που επιλέγονται για την παρακολούθηση της υλοποίησης του εθνικού στρατηγικού πλαισίου αναφοράς, το οποίο προβλέπεται στο άρθρο 18 του κανονισμού (ΕΚ) αριθ. […] [περί καθορισμού γενικών διατάξεων για τα Διαρθρωτικά Ταμεία και το Ταμείο Συνοχής], είναι εκείνοι που χρησιμοποιούνται στο πλαίσιο της υλοποίησης της ευρωπαϊκής στρατηγικής για την απασχόληση και των συμφωνημένων στόχων της Κοινότητας στους τομείς της κοινωνικής ένταξης, της εκπαίδευσης και της κατάρτισης. Οι δείκτες παρακολούθησης των επιχειρησιακών προγραμμάτων πρέπει να συμβαδίζουν με αυτούς τους ποσοτικοποιημένους στόχους.

5. Στο πλαίσιο των αξιολογήσεων που πραγματοποιούνται για τις δράσεις του ΕΚΤ αξιολογούνται επίσης και η συμβολή των δράσεων που στηρίζει το ΕΚΤ για την υλοποίηση της ευρωπαϊκής στρατηγικής για την απασχόληση και των στόχων της Κοινότητας στους τομείς της κοινωνικής ένταξης, της εκπαίδευσης και της κατάρτισης στο οικείο κράτος μέλος.

Άρθρο 5

Χρηστή διαχείριση και εταιρική σχέση

1. Το ΕΚΤ προωθεί τη χρηστή διαχείριση και την εταιρική σχέση. Τα μέτρα που ενισχύει σχεδιάζονται και υλοποιούνται στο κατάλληλο γεωγραφικό επίπεδο, με ιδιαίτερη προσοχή στο περιφερειακό και στο τοπικό επίπεδο, σύμφωνα με τις ιδιαίτερες θεσμικές ρυθμίσεις κάθε κράτους μέλους.

2. Τα κράτη μέλη και η διαχειριστική αρχή κάθε επιχειρησιακού προγράμματος φροντίζουν για τη συμμετοχή των κοινωνικών εταίρων και για τις δέουσες διαβουλεύσεις με μη κυβερνητικούς φορείς στο κατάλληλο γεωγραφικό επίπεδο, στους τομείς του προγραμματισμού, της υλοποίησης και της παρακολούθησης της ενίσχυσης από το ΕΚΤ.

3. Οι διαχειριστικές αρχές κάθε επιχειρησιακού προγράμματος υποστηρίζουν την επαρκή συμμετοχή και πρόσβαση των κοινωνικών εταίρων στις δραστηριότητες που χρηματοδοτούνται με βάση το άρθρο 2 του παρόντος κανονισμού.

Στα πλαίσια του στόχου «Σύγκλιση» το 2% τουλάχιστο των πόρων του ΕΚΤ διατίθενται για την δημιουργία ικανοτήτων και για δραστηριότητες που αναλαμβάνονται από κοινού από τους κοινωνικούς εταίρους, ιδιαίτερα όσον αφορά την προσαρμοστικότητα των εργαζόμενων και των επιχειρήσεών, όπως προβλέπεται στο άρθρο 2 παράγραφος 1) στοιχείο (α).

4. Η διαχειριστική αρχή κάθε επιχειρησιακού προγράμματος στηρίζει την επαρκή συμμετοχή και πρόσβαση μη κυβερνητικών οργανώσεων στις χρηματοδοτούμενες δραστηριότητες, ιδίως στον τομέα της κοινωνικής ένταξης και της ισότητας γυναικών και ανδρών.

5. Στην περίπτωση που η ευθύνη για την υλοποίηση έχει ανατεθεί σε τρίτους, η ενίσχυση στα πλαίσια κάποιου προγράμματος είναι δυνατόν να υλοποιηθεί μέσω συνολικής επιχορήγησης.

Άρθρο 6

Ισότητα των φύλων

Τα κράτη μέλη και οι διαχειριστικές αρχές φροντίζουν ώστε τα επιχειρησιακά προγράμματα να περιλαμβάνουν περιγραφή του τρόπου με τον οποίο προωθείται η ισότητα των φύλων στον προγραμματισμό, στην υλοποίηση και στην παρακολούθηση, με τη χρησιμοποίηση ειδικών δεικτών ενδεχομένως, καθώς και στην αξιολόγηση.

Άρθρο 7

Καινοτομία

Στο πλαίσιο κάθε επιχειρησιακού προγράμματος τα κράτη μέλη και οι διαχειριστικές αρχές αποδίδουν ιδιαίτερη προσοχή στην προώθηση και ενσωμάτωση καινοτόμων δραστηριοτήτων. Αφού ζητήσει τη γνώμη της επιτροπής παρακολούθησης που προβλέπεται στο άρθρο 47 του κανονισμού (ΕΚ) αριθ. […] [περί καθορισμού γενικών διατάξεων των Διαρθρωτικών Ταμείων και το Ταμείο Συνοχής], η διαχειριστική αρχή επιλέγει τις καινοτόμες δραστηριότητες προς χρηματοδότηση και καθορίζει τους κατάλληλους τρόπους υλοποίησης.

Άρθρο 8

Διεθνική συνεργασία

1. Τα κράτη μέλη και οι διαχειριστικές αρχές φροντίζουν ώστε ο προγραμματισμός των δραστηριοτήτων διεθνικής και διαπεριφερειακής συνεργασίας να λαμβάνει τη μορφή ειδικού άξονα προτεραιότητας στα πλαίσια κάποιου επιχειρησιακού προγράμματος ή κάποιου ξεχωριστού επιχειρησιακού προγράμματος.

2. Τα κράτη μέλη εξασφαλίζουν τη συνοχή και τη συμπληρωματικότητα μεταξύ των δράσεων του Ταμείου και των δράσεων που ενισχύονται μέσω άλλων κοινοτικών διεθνικών προγραμμάτων, ιδιαίτερα στον τομέα της εκπαίδευσης και της κατάρτισης και κατάλληλων μηχανισμών συντονισμού, έτσι ώστε να εξορθολογιστεί η χρήση των κοινοτικών πόρων που στηρίζουν την εκπαίδευση και τη δια βίου εκπαίδευση.

Άρθρο 9

Τεχνική βοήθεια

Η Επιτροπή προωθεί ιδιαίτερα τις ανταλλαγές εμπειριών, τις δραστηριότητες ευαισθητοποίησης, τα σεμινάρια, την δικτύωση και τις αξιολογήσεις από ομότιμους ειδικούς προκειμένου να εντοπισθούν και να διαδοθούν οι καλές πρακτικές και ενθαρρύνει την αμοιβαία μάθηση με στόχο την ενίσχυση της πολιτιστικής διάστασης και της συμμετοχής του ΕΚΤ στους στόχους της Κοινότητας όσον αφορά την απασχόληση και την κοινωνική ένταξη.

Άρθρο 10

Ετήσια και τελική έκθεση

Η ετήσια και η τελική έκθεση υλοποίησης που αναφέρονται στο άρθρο 49 του κανονισμού (ΕΚ) αριθ. […] [περί καθορισμού γενικών διατάξεων για τα Διαρθρωτικά Ταμεία και το Ταμείο Συνοχής] περιέχουν μια συνοπτική περιγραφή της υλοποίησης των ακόλουθων :

(α) της ενσωμάτωσης της διάστασης των φύλων καθώς και κάθε ειδικής δράσης που σχετίζεται με τα φύλα,

(β) της δράσης ενίσχυσης της κοινωνικής ένταξης και της απασχόλησης των μεταναστών,

(γ) της δράσης ενίσχυσης της κοινωνικής ένταξης και της απασχόλησης των μειονοτήτων,

(δ) των καινοτόμων δραστηριοτήτων με αιτιολόγηση του τρόπου επιλογής τους, παρουσίαση των αποτελεσμάτων τους, της διάδοσης και ενσωμάτωσής τους,

(ε) των δραστηριοτήτων διεθνικής και διαπεριφερειακής συνεργασίας.

Άρθρο 11

Επιλεξιμότητα

1. Το ΕΚΤ παρέχει ενίσχυση στις δημόσιες δαπάνες που λαμβάνει τη μορφή μη επιστρεπτέων μεμονωμένων ή γενικών επιχορηγήσεων, επιστρεπτέων επιχορηγήσεων, επιδοτήσεων επιτοκίου και μικροχρηματοδοτήσεων καθώς και αγοράς αγαθών και υπηρεσιών μέσω δημοπρασιών.

2. Οι ακόλουθες δαπάνες δεν είναι επιλέξιμες για ενίσχυση από το ΕΚΤ:

(α) επιστρεπτέος ανακτήσιμος φόρος προστιθέμενης αξίας,

(β) τόκοι από οφειλές,

(γ) αγορά υποδομής, αποσβέσιμες κινητές αξίες, ακίνητα και γήπεδα.

3. Με την επιφύλαξη της παραγράφου 2 του παρόντος άρθρου, ισχύουν οι κανόνες επιλεξιμότητας που καθορίζονται στο άρθρο 6 του κανονισμού (ΕΚ) αριθ. […] [για το ΕΤΠΑ] για τις δράσεις που συγχρηματοδοτούνται από το ΕΚΤ και που εμπίπτουν στο πεδίο εφαρμογής του άρθρου [2] του [κανονισμού για το ΕΤΠΑ].

4. Με την επιφύλαξη εθνικών κανόνων επιλεξιμότητας, οι δαπάνες που δηλώνονται στα πλαίσια των επιχειρησιακών προγραμμάτων τα οποία συγχρηματοδοτούνται από το ΕΚΤ είναι δυνατόν να περιλαμβάνουν:

(α) τα επιδόματα ή τους μισθούς που καταβάλλονται από τρίτο μέρος στους συμμετέχοντες στη δράση και πιστοποιούνται για τον δικαιούχο, υπό τον όρο ότι οι δαπάνες αυτές αποτελούν την εθνική δημόσια συγχρηματοδότηση της δράσης σύμφωνα με ισχύοντες εθνικούς κανόνες,

(β) το έμμεσο κόστος κάποιας δράσης που καθορίζεται κατ' αποκοπή, μέχρι το 20% της άμεσης δηλωθείσας δαπάνης για κάθε δράση, ανάλογα με τον τύπο της δράσης, το πλαίσιο στο οποίο υλοποιείται και τη γεωγραφική της θέση.

Άρθρο 12

Μεταβατικές διατάξεις

Ο παρών κανονισμός δεν επηρεάζει τη συνεχιζόμενη υλοποίηση, την τροποποίηση, και την πλήρη ή μερική ακύρωσης, μέτρων που έχουν εγκριθεί από το Συμβούλιο ή από την Επιτροπή με βάση τον κανονισμό (ΕΚ) αριθ. 1784/99 και ο οποίος ισχύει μέχρι την 1η Ιανουαρίου 2007.

Οι αιτήσεις που έγιναν στα πλαίσια του κανονισμού (ΕΟΚ) αριθ. 1784/94 παραμένουν σε ισχύ.

Άρθρο 13

Κατάργηση

Ο κανονισμός (ΕΚ) αριθ. 1784/99 καταργείται από 1ης Ιανουαρίου 2007.

Οι παραπομπές στον κανονισμό (ΕΚ) αριθ. 1784/99 θεωρείται ότι αποτελούν παραπομπές στον παρόντα κανονισμό.

Άρθρο 14

Ρήτρα επανεξέτασης

Το Ευρωπαϊκό Κοινοβούλιο και το Συμβούλιο ενεργώντας σύμφωνα με τη διαδικασία που καθορίζεται στο άρθρο 251 της συνθήκης επανεξετάζουν τον παρόντα κανονισμό το αργότερο μέχρι τις 31 Δεκεμβρίου 2013.

Άρθρο 15

Έναρξη ισχύος

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Ιανουαρίου 2007.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [….]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[…] […]

[1] ΕΕ C […], της […], σ. […].

[2] ΕΕ C […], της […], σ. […].

[3] ΕΕ C […], της […], σ. […].

[4] ΕΕ C […], της […], σ. […].

[5] ΕΕ L […], […], σ. […].

[6] ΕΕ L 213, 13.8.1999, σ. 5.